Document ID: 31997L0017

Id-Direttiva tal-Kummissjoni 97/17/KE
tas-16 ta’ April 1997
li timplimenta d-Direttiva tal-Kunsill 92/75/KEE rigward it-tikketti li jindikaw il-konsum ta’ enerġija tal-makni tad-dar tal-ħasil tal-platti
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/75/KEE tat-22 ta’ Settembru 1992 dwar l-indikazzjoni permezz ta’ tikketti u informazzjoni standard tal-prodott dwar il-konsum ta’ l-enerġija u riżorsi oħra ta’ appliances tad-dar [1], u b’mod partikolari l-Artikoli 9 u 12 tagħha,
Billi l-użu ta’ l-elettriku minn makni tal-ħasil tal-platti jammonta għal parti sinnifikanti mid-domanda totali ta’ enerġija tal-Komunità; billi l-iskop għal tnaqqis fl-użu ta’ l-enerġija minn dawn l-istrumenti huwa sostanzjali;
Billi kapaċità ta’ tindif u tnixxif aħjar sikwit teħtieġ konsum akbar ta’ ilma u enerġija; billi informazzjoni dwar il-kapaċità ta’ tindif u tnixxif tkun ta’ għajnuna fl-evalwazzjoni ta’ l-informazzjoni dwar il-konsum ta’ enerġija w ilma tagħha; billi dan jgħin lill-konsumaturi sabiex jagħmlu għażla ta’ appliance li tkun konsistenti ma’ l-użu razzjonali ta’ l-enerġija;
Billi l-Komunità, waqt li tikkonferma l-interess tagħha f’sistema ta’ standardizzazzjoni li tkun kapaċi tipproduċi standards li jintużaw tabilħaqq mill-isħab kollha f’kummerċ internazzjonali u li tkun kapaċi tissodisfa l-ħtiġiet tal-politika tal-Komunità, tistieden lill-organizzazzjonijiet ta’ standards Ewropej sabiex ikomplu fil-kooperazzjoni tagħhom ma’ organizzazzjonijiet ta’ standards internazzjonali;
Billi l-Kumitat Ewropew għall-Istandardizzazzjoni (CEN) u l-Kumitat Ewropew għall-Istandardizzazzjoni Elettroteknika (Cenelec) huma l-korpi rikonnoxxuti bħala kompetenti sabiex jadottaw standards armonizzati bi qbil mal-linji ta’ gwida ġenerali għal kooperazzjoni bejn il-Kummissjoni u dawk iż-żewġ korpi ffirmati nhar it-13 ta’ Novembru 1984; billi, fi ħdan it-tifsira ta’ din id-Direttiva, standard armonizzat huwa speċifikazzjoni teknika (Standard Ewropew jew dokument ta’ armonizzazzjoni) adottat mis-Cenelec, fuq il-bażi ta’ eżenzjoni (mandat) mill-Kummissjoni bi qbil mad-disposizzjonijiet tad-Direttiva tal-Kunsill 83/189/KEE tat-28 ta’ Marzu 1983 li tistabbilixxi proċedura għall-forniment ta’ informazzjoni fil-qasam ta’ standards u regolamenti tekniċi [2], kif l-aħħar emendata bid-Deċiżjoni tal-Kummissjoni 96/139/KE [3], u fuq il-bażi ta’ dawk il-linji ta’ gwida ġenerali;
Billi l-miżuri stabbiliti f’din id-Direttiva huma bi qbil ma’ l-opinjoni tal-kumitat stabbilit taħt l-Artikolu 10 tad-Direttiva 92/75/KEE,
ADOTTAT DIN ID-DIRETTIVA:
Artikolu 1
1. Din id-Direttiva għandha tapplika għal makni tal-ħasil tal-platti li jintużaw fid-djar li jaħdmu bl-elettriku. Appliances li jistgħu jużaw ukoll sorsi oħra ta’ enerġija huma esklużi.
2. L-informazzjoni meħtieġa b’din id-Direttiva għandha tiġi mkejla skond standards armonizzati, li n-numri ta’ referenza tagħhom kienu ġew ippubblikati fil-Ġurnal Uffiċjali tal-Komunitajiet Ewropej u li għalihom, l-Istati Membri ppubblikaw in-numri ta’ referenza ta’ l-istandards nazzjonali li jieħdu post dawk l-istandards armonizzati. Matul din id-Direttiva kollha kwalunkwe disposizzjoni li teħtieġ l-għoti ta’ informazzjoni dwar il-ħoss għandha tapplika biss fejn dik l-informazzjoni tkun meħtieġa taħt l-Artikolu 3 tad-Direttiva tal-Kunsill 86/594/KEE [4]. Informazzjoni bħal din, fejn tkun meħtieġa, għandha tiġi evalwata skond dik id-Direttiva.
3. L-istandards armonizzati li hemm referenza għalihom fil-paragrafu 2 għandhom jiġu stabbiliti taħt mandat mill-Kummissjoni bi qbil mad-Direttiva 83/189/KEE.
4. F’din id-Direttiva, għajr fejn il-kuntest jeħtieġ xi ħaġa oħra, l-espressjonijiet wżati għandhom l-istess tifsira bħal fid-Direttiva 92/75/KEE.
Artikolu 2
1. Id-dokumentazzjoni teknika li hemm referenza għaliha fl-Artikolu 2(3) tad-Direttiva 92/75/KEE għandha tinkludi:
- l-isem u l-indirizz tal-fornitur,
- deskrizzjoni ġenerali tal-mudell, li tkun biżżejjed sabiex dan ikun jista’ jiġi identifikat,
- informazzjoni, li tinkludi disinni relevanti, dwar l-karatteristiċi tad-disinn prinċipali ta’ l-abbozz u f’punti partikolari li jaffettwaw mhux ħażin il-konsum ta’ l-enerġija,
- rapporti ta’ testijiet ta’ teħid ta’ kejl relevanti mwettqa taħt il-proċeduri tat-test ta’ l-istandards armonizzati li hemm referenza għalihom fl-Artikolu 1(2) ta’ din id-Direttiva,
- struzzjonijiet ta’ tħaddim, jekk addattat.
2. It-tikketta li hemm referenza għaliha fl-Artikolu 2(1) tad-Direttiva 92/75/KEE għandha tkun kif speċifikata fl-Anness I għal din id-Direttiva. It-tikketta għandha titpoġġa fuq il-faċċata jew fuq ta’ l-appliance minn barra b’tali mod li tkun tidher b’mod ċar u ma tkunx mgħottija.
3. Il-kontenut u l-format tal-fiche li hemm referenza għaliha fl-Artikolu 2(1) tad-Direttiva 92/75/KEE għandhom ikunu kif speċifikati fl-Anness I għal din id-Direttiva.
4. Fiċ-ċirkostanzi koperti bl-Artikolu 5 tad-Direttiva 92/75/KEE, u fejn l-offerta għall-bejgħ, kiri jew xiri bin-nifs tkun ipprovduta permezz ta’ komunikazzjoni stampata, bħal katalgu ta’ mail order, allura dik il-komunikazzjoni stampata għandha tinkludi l-informazzjoni kollha speċifikata fl-Anness III għal din id-Direttiva.
5. Il-klassi ta’ effiċjenza ta’ enerġija, klassi ta’ kapaċità ta’ tindif u klassi ta’ kapaċità ta’ tnixxif ta’ l-appliance, għandhom jiġu stabbiliti bi qbil ma’ l-Anness IV.
Artikolu 3
L-Istati Membri għandhom jieħdu l-miżuri kollha meħtieġa sabiex jiżguraw li l-fornituri u negozjanti kollha stabbiliti fit-territorju tagħhom jissodisfaw l-obbligi tagħhom taħt din id-Direttiva.
Artikolu 4
1. L-Istati Membri għandhom jadottaw u jippubblikaw il-liġijiet, regolamenti u disposizzjonijiet amministrattivi neċessarji sabiex jikkonformaw ma’ din id-Direttiva sal-15 ta’ Ġunju 1998. Għandhom jinfurmaw lill-Kummissjoni mal-ewwel b’dawn il-miżuri. Għandhom japplikaw dawk id-disposizzjonijiet mill-1 ta’ Lulju 1998.
Iżda, l-Istati Membri għandhom jippermettu sal-31 ta’ Diċembru 1998
- it-tqegħid fis-suq, il-kummerċjalizazzjoni u/jew il-wiri ta’ prodotti, u
- id-distribuzzjoni ta’ komunikazzjonijiet stampati li hemm referenza għalihom fl-Artikolu 2(4),
li ma jikkonformawx ma’ din id-Direttiva.
Meta Stati Membri jadottaw id-disposizzjonijiet li hemm referenza għalihom fl-ewwel subparagrafu, dawn għandhom ikun fihom referenza għal din id-Direttiva jew għandhom ikunu akkumpanjati b’referenza bħal din fil-ħin tal-pubblikazzjoni uffiċjali tagħhom. Il-proċedura għal din ir-riferenza għandha tiġi adottata mill-Istati Membri.
2. L-Istati Membri għandhom jikkomunikaw it-test tad-disposizzjonijiet prinċipali ta’ liġi nazzjonali li huma jadottaw fil-qasam kopert b’din id-Direttiva lill-Kummissjoni.
Artikolu 5
Din id-Direttiva għandha tidħol fis-seħħ fl-għoxrin jum mill-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 6
Din id-Direttiva hija indirizzata lill-Istati Membri.
Magħmula fi Brussel, fis-16 ta’ April 1997.

Labels: 1
14
20
7
3